Zak Efron

Zakari Devid Aleksandr "Zak" Efron () — ABŞ aktyoru. O, 2000-ci illərin əvvəllərində peşəkar aktyorluq karyerasına başlayıb. Aktyor 2006-2008-ci illər arasında yayımlanan üç filmdən ibarət "Orta məktəb tamaşası" trilogiyasında Troy Bolton adlı baş qəhrəmanı canlandırmışdır. Bu filmin uğuru ilə o, xüsusilə gənclər arasında tanınma və populyarlıq qazanmışdır. Bundan əlavə o, "17 Again" və "Hairspray" filmlərində də rol almışdır.

 Həyatı 
Efron Kaliforniyanın Arroyo-Qrande şəhərində böyümüşdür. Atası David Efron elektrik stansiyasında elektrik mühəndisi, anası Starla Baskett isə həmin stansiyada katibə kimi çalışmışdır. Efronun Dylan adında özündən kiçik bir qardaşı və Oliviya adlı ögey bacısı var. Öz dediyinə görə orta təbəqəli bir ailədə uşaqlığını "normal" keçirmişdir. Soyadı olan "Efron" ivrit dilindən gəlir. Onun ata tərəfdən babası yəhudidir. O, aqnostik olaraq böyümüşdür və uşaqlıqda dinə etiqad etməmişdir. Efron özünü yəhudi hesab edir.

Efron əgər məktəbdə qiymət olaraq "A" yerinə "B" alardısa, "çox əsəbləşəciyini" deyir və dediyinə görə, o, "sinifin gülməli uşağı" idi. Efron 11 yaşında olanda atası onu aktyorluğa yönləndirib və Efron sonralar oxuduğu liseyin teatr səhnəsində yer alıb. Daha sonra "The Great American Melodrama and Vaudeville" teatrında işləyib və müğənnilik və musiqi təhsili almağa başlayıb. "Gypsy", "Peter Pan; or, The Boy Who Wouldn't Grow Up", "Little Shop of Horrors" və "The Music Man" kimi teatr tamaşalarında çıxışlar edib. Dram müəllimi Robyn Metchik (aktyor Aaron Michael Metchik anası) onu Los-Ancelesdəki agentliyə tövsiyə etdi və o, nəhayət Creative Artists Agency ilə müqavilə bağladı.

Efron 2006-cı ildə Arreyo Grande orta məktəbindən məzun olub və Cənubi Kaliforniya Universitetinə qəbul olur, amma film layihələrinə görə qeydiyyat işlərini təxirə salmalı olub. Efron 2000 və 2001-ci illərdə Pasifik Konservatoriyasında oxuyub.

 Şəxsi həyatı 
Efron 2008-ci ildə "Forbes Celebrity 100" siyahısında göründüyü zaman əyləncə sənayesində ən çox qazananlardan biri kimi tanınıb və 5,8 milyon dollar qazancla 92-ci yerdə qərarlaşıb. 2009-cu ilin aprel ayına qədər o, 10 milyon dollara yaxın şəxsi sərvəti toplamışdı. 2015-ci ilin mayında Efronun sərvəti 18 milyon dollar olub.

2014-cü ilin mart ayında Efron, Skid Row ərazisində evsiz bir şəxslə dava edib.  Səlahiyyətlilər bunu qarşılıqlı döyüş halı kimi qiymətləndirib və heç birini həbs etməməyi üstün tutublar.

Efron filmdə məşhur serial qatil Ted Bandi rolunu tamamladıqdan sonra canlandırdığı personajdan uzaqlaşmağa çətinlik çəkdi.  Rahatlıq və zehni olaraq öz rolundan uzaqlaşma prosesinə kömək etmək üçün o, transsendental meditasiyaya (TM) müraciət etdi. Bu, ona Ted Bundi kimi narahatedici bir personajı canlandırmaq təcrübəsindən sonra gündəlik həyatına qayıtmasını asanlaşdıraraq, istirahət etmək və fikrini bərpa etmək üçün bir vasitə təmin etdi.

Efron 2021-ci ilin əvvəlində Los-Ancelesdəki evini satdıqdan sonra Avstraliyada yerləşən Bayron-Beyə köçüb. O, burada qaldığı müddətdə müxtəlif layihələrlə məşğul olub.

 Filmoqrafiya 
 Orta məktəb tamaşası (2006)
 Orta məktəb tamaşası 2 (2007)
 Orta məktəb tamaşası 3 (2008)
 Loraks (2012)
 Bəxtəvər (2012)
 Dəqiqədə 128 ürək döyüntüsü (2015)
 Görkəmli şoumen (2017)

 İstinadlar 

Kateqoriya:ABŞ aktyorları
Kateqoriya:Yəhudi əsilli amerikalılar
Kateqoriya:XXI əsr aktyorları